**ОБРАЗЛОЖЕЊЕ**

**I. Уставни основ за доношење Закона**

Уставни основ за доношење овог закона је члан 99. став 1. тачка 4. Устава Републике Србије, према комe Народна скупштина потврђује међународне уговоре кад је законом предвиђена обавеза њиховог потврђивања.

**II. Разлози за потврђивање међународног споразума**

Овим законом се омогућава спровођење двостраног међународног Споразума између Владе Републике Србије и Владе Народне Републике Кине о сарадњи и узајамној помоћи у царинским питањима.

Билaтералне односе Републике Србије и Народне Републике Кине карактерише интензиван политички дијалог и размена посета на високом и највишем политичком нивоу. Сарадња између две државе је додатно оснажена кроз стратешко партнерство, а нарочито кроз механизам сарадње између Кине и земаља Централне и Источне Европе, као и кроз иницијативу „Појас и пут“.

Царинске службе две земље примењују Споразум између Савезног извршног већа Скупштине Социјалистичке Федеративне Републике Југославије и Владе Народне Републике Кине о сарадњи у царинским питањима, који је потписан 23. јануара 1989. године у Београду.

Имајући у виду актуелне проблеме са којима се суочавају царинске службе у свету, како у погледу мера спровођења царинског надзора и редовног царинског поступка, тако и у погледу успостављања ефикасних механизама за спречавање и сузбијање царинских прекршаја, а посебно борбе против незаконитог промета опојних дрога, оружја, муниције, акцизних производа, као и чињеницу да билатерални споразуми о сарадњи у царинским питањима представљају правни основ за размену информација између царинских администрација у циљу спречавања, истраживања и сузбијања царинских прекршаја и борбе против царинских прекршаја, криминалних појава и тероризма, који је често повезан са наведеним незаконитим активностима, поново је покренута процедура за потписивање новог Споразума.

Основна сврха овог споразума је:

* успостављање и одржавање канала за узајамну размену информација између царинских органа две стране уговорнице са циљем да се олакша сигурна и брза размена информација;
* омогућавање ефикасне узајамне координације царинских органа;
* обезбеђивање правилне примене царинских прописа;
* обезбеђивање правилног обрачуна царинских дажбина, пореза и других накнада, као и тачно тарифно сврставање, цене и порекло робе;
* узајамно пружање помоћи у спречавању, истраживању, сузбијању и процесуирању радњи којима се крше царински прописи;
* управљање ризиком, посебно у управљању ризиком за робу у транзиту;
* размена искустава на пољу управљања посебним областима царинске контроле, и области царинске контроле прераде ускладиштене робе која је предмет трговине.

Остварење наведених циљева ће допринети правилној примени царинских прописа, првенствено путем спречавања, истраживања и борбе против царинских прекршаја и унапредити безбедност у међународном промету робе.

**III. Финансијске обавезе које настају извршавањем међународног споразума**

Извршењем Споразума између Владе Републике Србије и Владе Народне Републике Кине о сарадњи и узајамној помоћи у царинским питањима, не стварају се нове финансијске обавезе за Републику Србију.

**IV . Процена финансијских средстава потребних за извршавање међународног споразума**

С обзиром да се извршењем Споразума између Владе Републике Србије и Владе Народне Републике Кине о сарадњи и узајамној помоћи у царинским питањима, не стварају финансијске обавезе за Републику Србију, то за његово извршавање није потребно обезбедити средства из буџета Републике Србије.